P9_TA(2021)0132

Nasprotovanje izvedbenemu aktu: mejne vrednosti ostankov za nekatere snovi, vključno s lufenuronom

Resolucija Evropskega parlamenta z dne 27. aprila 2021 o osnutku uredbe Komisije o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za aklonifen, akrinatrin, Bacillus pumilus QST 2808, klorantraniliprol, etirimol, lufenuron, pentiopirad, pikloram in Pseudomonas sp. sev DSMZ 13134 v ali na nekaterih proizvodih (D070113/03 – 2021/2590(RPS))

(2021/C 506/04)

Evropski parlament,

— ob upoštevanju osnutka uredbe Komisije o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za aklonifen, akrinatrin, Bacillus pumilus QST 2808, klorantraniliprol, etirimol, lufenuron, pentiopirad, pikloram in Pseudomonas sp. sev DSMZ 13134 v ali na nekaterih proizvodih (D070113/03,

— ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1) in člena 14(1)(a) Uredbe,

— ob upoštevanju mnenja, ki ga je 4. decembra 2020 podal Stalni odbor za rastline, živali, hrano in krmo,

— ob upoštevanju Direktive 2009/128/ES Evropskega parlamenta in Sveta z dne 21. oktobra 2009 o določitvi okvira za ukrepe Skupnosti za doseganje trajnostne rabe pesticidov (2),

— ob upoštevanju obrazloženega mnenja, ki ga je Evropska agencija za varnost hrane (EFSA) sprejela 15. julija 2020 in je bilo objavljeno 18. avgusta 2020 (3),

— ob upoštevanju obrazloženega mnenja, ki ga je agencija EFSA sprejela 18. novembra 2016 in je bilo objavljeno 5. januarja 2017 (4),

— ob upoštevanju znanstvenega poročila, ki ga je agencija EFSA odobrila 30. septembra 2008 in je bilo objavljeno 22. junija 2009 (5),

— ob upoštevanju člena 5a(3)(b) Sklepa Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (6),

— ob upoštevanju člena 112(2) in (3) ter (4)(c) Poslovnika,

— ob upoštevanju predloga resolucije Odbora za okolje, javno zdravje in varnost hrane,

A. ker je lufenuron pesticid na osnovi benzoil sečnine, ki zavira proizvodnjo hitina pri žuželkah in se uporablja kot pesticid in fungicid; ker je odobritev lufenurona v Uniji prenehala veljati 31. decembra 2019 in ni bila vložena vloga za podaljšanje odobritve v okviru Uredbe (ES) št. 1107/2009 Evropskega parlamenta in Sveta (7); ker lufenuron ni več odobren za uporabo v Uniji, temveč se izvaža kot agroživilski pesticid; ker po podatkih študije nemške agencije za okolje (8) lufenuron izpolnjuje merila za obstojne, bioakumulativne in strupene snovi, ki so določena v Prilogi XIII k Uredbi (ES) št. 1907/2006 Evropskega parlamenta in Sveta (9);

B. ker člen 191(2) Pogodbe o delovanju Evropske unije (PDEU) določa previdnostno načelo kot eno temeljnih načel Unije;

C. ker je v členu 168(1) PDEU navedeno, da se pri opredeljevanju in izvajanju vseh politik in dejavnosti Unije zagotavlja visoka raven varovanja zdravja ljudi;

D. ker je namen Direktive 2009/128/ES doseči trajnostno rabo pesticidov v Uniji, in sicer z zmanjševanjem tveganj in učinka njihove rabe na zdravje ljudi in živali ter okolje s spodbujanjem alternativnih pristopov;

E. ker je bil v Stockholmski konvenciji Organizacije združenih narodov o obstojnih organskih onesnaževalih in na srečanju odbora za pregled obstojnih organskih onesnaževal leta 2012 (10) opredeljen velik potencial lufenurona, da izpolni vsa merila za obstojna organska onesnaževala;

F. ker sporočilo Komisije z dne 20. maja 2020 z naslovom Strategija „od vil do vilic“ za pravičen, zdrav in okolju prijazen prehranski sistem (11) spodbuja svetovni prehod na trajnostne agroživilske sisteme tako znotraj kot zunaj meja Unije, namen Komisije pa je pri ocenjevanju zahtevkov za uvozne tolerance za pesticide, ki niso več odobreni v EU, ob spoštovanju standardov in obveznosti STO upoštevati okoljske vidike;

G. ker je bil osnutek uredbe Komisije predlagan po predložitvi zahtevka za uvozne tolerance za lufenuron, ki se uporablja v Braziliji za grenivke in sladkorni trs, v katerem je navedeno, da so višje mejne vrednosti ostankov potrebne, da bi se izognili netarifnim trgovinskim oviram za uvoz navedenih poljščin;

H. ker osnutek uredbe Komisije vzbuja pomisleke glede varnosti lufenurona na podlagi previdnostnega načela, saj so podatki o učinku lufenurona na javno zdravje in okolje pomanjkljivi;

I. ker je agencija EFSA v mnenju z dne 15. julija 2020 navedla, da je družba Syngenta Crop Protection AG pri pristojnem nacionalnemu organu na Portugalskem (ocenjujoča država članica) v skladu s členom 6 Uredbe (ES) št. 396/2005 vložila zahtevek za določitev uvoznih toleranc za aktivno snov lufenuron v različnih kmetijskih rastlinah in proizvodih živalskega izvora na podlagi odobrene uporabe lufenurona v Braziliji, Čilu in Maroku. Ocenjujoča država članica je pripravila poročilo o oceni v skladu s členom 8 Uredbe (ES) št. 396/2005, ki je bilo predloženo Evropski komisiji in posredovano Evropski agenciji za varnost hrane (EFSA) 24. maja 2019; ker je ocenjujoča država članica predlagala zvišanje mejnih vrednosti ostankov za lufenuron v grenivkah (x30) in sladkornem trsu (x2) iz Brazilije ter zvišanje mejnih vrednosti ostankov za lufenuron v proizvodih živalskega izvora;

J. ker ugotovitve EFSA iz njenega mnenja z dne 15. julija 2020 upravičujejo zvišanje mejnih vrednosti ostankov za lufenuron samo zaradi potrebne skladnosti z normativnimi vrednostmi v Braziliji in ne upoštevajo dolgoročnega kumulativnega učinka lufenurona na strupenost za razmnoževanje ter razvojno nevrotoksičnost in njegovega imunotoksičnega potenciala po dolgotrajnem uživanju;

1. nasprotuje sprejetju osnutka uredbe Komisije;

2. meni, da osnutek uredbe Komisije ni združljiv s ciljem in vsebino Uredbe (ES) št. 396/2005;

3. meni, da osnutek uredbe Komisije presega izvedbena pooblastila iz Uredbe (ES) št. 396/2005; ugotavlja, da je v uvodni izjavi 5 navedene uredbe navedeno, da bi bilo treba mejne vrednosti ostankov določiti na najnižji možni ravni, da bi zaščitili ranljive skupine, kot so otroci in nerojeni otroci;

4. ugotavlja, da naj bi se na podlagi osnutka uredbe Komisije sedanje mejne vrednosti ostankov lufenurona zvišale z 0,01 mg/kg na 0,30 mg/kg za grenivke in z 0,01 mg/kg na 0,02 mg/kg za sladkorni trs;

5. ugotavlja, da je bilo v nedavnem znanstvenem poročilu zaključeno, da lahko ima lufenuron teratogene učinke in povzroči histopatološke spremembe jeter in ledvic pri podganah, kar kaže na morebitno tveganje za nosečnice in njihove nerojene otroke ( 12 )

6. ugotavlja, da izpostavljenost insekticidom povzroča biokemične spremembe, vključno z oksidativnim stresom, in da je bila izpostavljenost mater kemijskim onesnaževalom v okolju nedavno uvrščena kot drugi najpomembnejši vzrok umrljivosti dojenčkov v državah v razvoju ( 13 )

7. želi spomniti, da transgeneracijski učinki izpostavljenosti pesticidom niso dovolj preučeni in da se učinki izpostavljenosti pesticidom pri ljudeh v gestacijskem obdobju redko preučujejo; poudarja, da je vse več dokazov o vlogi ponavljajoče se izpostavljenosti v zgodnjem življenju;

8. predlaga, naj mejne vrednosti ostankov za lufenuron ostanejo na najnižji ravni določitve;

9. meni, da odločitve o zvišanju mejnih vrednosti ostankov za lufenuron ni mogoče upravičiti, saj ni dovolj dokazov, da je tveganje za nosečnice in njihove nerojene otroke ter za varnost hrane sprejemljivo;

10. poziva Komisijo, naj ob upoštevanju previdnostnega načela umakne osnutek uredbe in odboru predloži novega;

11. naroči svojemu predsedniku, naj to resolucijo posreduje Svetu in Komisiji ter vladam in parlamentom držav članic.

(1) UL L 70, 16.3.2005, str. 1.

(2) UL L 309, 24.11.2009, str. 71.

(3) Obrazloženo mnenje agencije EFSA o določitvi uvozne tolerance za lufenuron v različnih proizvodih rastlinskega in živalskega izvora, EFSA Journal 2020; 18(8):6228, https://efsa.onlinelibrary.wiley.com/doi/10.2903/j.efsa.2020.6228.

(4) Obrazloženo mnenje agencije EFSA o pregledu veljavnih mejnih vrednosti ostankov za lufenuron v skladu s členom 12 Uredbe (ES) št. 396/2005, EFSA Journal 2017; 15(1):4652, https://doi.org/10.2903/j.efsa.2016.4652.

(5) Znanstveno poročilo agencije EFSA o sklepu o strokovnem pregledu ocene tveganja pesticidov z aktivno snovjo lufenuron, EFSA Journal 2009; 7(6):189, https://doi.org/10.2903/j.efsa.2009.189r.

(6) UL L 184, 17.7.1999, str. 23.

(7) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(8) Altenburger, R., Gündel, U., Rotter, S., Vogs, C., Faust, M., Backhaus, T., Establishment of a concept for comparative risk assessment of plant protection products with special focus on the risks to the environment (Vzpostavitev koncepta za primerjalno oceno tveganja za fitofarmacevtska sredstva s posebnim poudarkom na tveganjih za okolje) (Besedilo 47/2017, Poročilo št. (UBA-FB) 002256/ENG, https://www.umweltbundesamt.de/sites/default/files/medien/1410/publikationen/2017-06-07_texte_47-2017_umweltrisiken-pflanzenschutzmittel.pdf

(9) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).

(10) UNEP/POPS/POPRC.8/INF/29.

(11) COM(2020)0381.

(12) Basal, W.T., Rahman T. Ahmed, A., Mahmoud, A.A., Omar, A.R., Lufenuron induces reproductive toxicity and genotoxic effects in pregnant albino rats and their fetuses (Lufenuron je strupen za razmnoževanje in ima genotoksične učinke pri brejih albino podganah in njihovih zarodkih), Scientific reports, 2020: 10:19544, https://www.ncbi.nlm.nih.gov/pmc/articles/PMC7658361/.

(13) Cremonese, C., Freire, C., Machado De Camargo, A., Silva De Lima, J., Koifman, S., Meyer, A., Pesticide consumption, central nervous system and cardiovascular congenital malformations in the South and Southeast region of Brazil (Raba pesticidov, osrednji živčni sistem in prirojene kardiovaskularne motnje na jugu in jugovzuhodu Brazlije), International Journal of Occupational Medicine and Environmental Health. 2014; 27(3), str. 474–86, https://pubmed.ncbi.nlm.nih.gov/24847732/.